ఇక స్థిరాస్తి ధరలను తగ్గించలేం..
-  ఇప్పటికే 15-20 శాతం దిగివచ్చాయి: క్రెడాయ్‌
  న్యూఢిల్లీ : గత 18 మాసాల కాలంలో దేశంలో నివాస గృహాల ధరల్లో 15-20 శాతం మేర పడిపోయాయని 'భారత స్థిరాస్తి అభివృద్ధిదారు సంఘాల సమాఖ్య' (క్రెడాయ్‌) ఆందోళన వ్యక్తం చేసింది. ఇక ధరలను మరింతగా తగ్గించడానికి అవకాశం కూడా లేదని క్రెడారు ప్రెసిడెంట్‌ గీతంబర్‌ ఆనంద్‌ ఇక్కడ మీడియాతో పేర్కొన్నారు. మరోవైపు ఇదే సమయంలో ఇప్పటికే పూర్తయిన నిర్మాణాల్లోనూ 25-30 శాతం వరకు అమ్మకాలు లేక వృద్ధి నిశ్చలంగా ఉండిపోయిందని పేర్కొన్నారు. రియల్‌ ఎస్టేట్‌ పరిశ్రమపై వినియోగదారులకు పరిజ్ఞానం అందించడానికి రేటింగ్‌ ఎజెన్సీ క్రిసిల్‌తో కలిసి డేటాను రూపొందిస్తున్నామన్నారు. వచ్చే ఏడాది మొదటి త్రైమాసికం నుంచి ధరలు, నూతన ఆవిష్కరణలు ఇతర అంశాలను ఈ డేటాలో పొందవచ్చని క్రెడారు పేర్కొంది. కేంద్ర, రాష్ట్ర ప్రభుత్వాలు నిర్మాణ రంగంపై వేస్తున్న పలు పన్నులను సంస్కరించాలని కోరారు. ఈ రంగం అనుమతులకు సింగిల్‌ విండో విధానం అవసరమని క్రెడాయ్‌ వైస్‌ ప్రెసిడెంట్‌ రోహిత్‌ రాజ్‌ మోడీ తెలిపారు. ప్రతి ఏడాది కార్మిక సెస్‌ కింద రూ.27,000 కోట్ల నిధులను ప్రభుత్వ ఖాతాలో జమ చేస్తున్నామన్నారు.
మీ స్నేహితులకు రికమెండ్ చెయ్యండి